KIRJALLINEN KYSYMYS E-2987/00

esittäjä(t): Lousewies van der Laan (ELDR) neuvostolle

(25. syyskuuta 2000)

Aihe: Ongelmat euron käyttöönotossa

D66 on saanut huolestuttavan tiedon, että Euroopan suurimmat vähittäismyyntikonsernit ovat antaneet Euroopan talousministereille osoitetulla avoimella kirjeellä varoituksen, jonka mukaan rahaliikenne tulee jumiintumaan, kun euro otetaan käyttöön vuoden 2002 alussa. Vähittäismyyjät perustavat tämän varoituksen Insead:in ja WHU Koblenzin tekemään tutkimukseen. Liike-elämän edustajat haluaisivat, että kuluttajat voisivat vaihtaa euroja jo ennen 1. tammikuuta 2002, jotta ongelmilta vältyttäisiin varsinaisena käyttöönottopäivänä. Kuluttajat saavat Alankomaissa vuoden 2001 lopulla nk. Zalm-kit:in, jossa on mallikappale kaikista eurokolikoista.

Katsooko neuvostokin, että euron käyttöönotto kaoottisella tavalla saattaa vaikuttaa hyvin kielteisesti käyttäjien sille antamaan tukeen?

Miksi kuluttajat eivät voi saada euroseteleitä ennen euron käyttöönottoa?

Katsooko neuvostokin, että symbolisen kolikkomäärän (kuten Alankomaiden Zalm-kit) antaminen promootiotarkoituksiin ei ole ratkaisu siihen, että rahaliikenne on vaarassa jumiintua 1. tammikuuta 2002?

Katsooko neuvostokin, että yksityishenkilöillä on oltava ennen 1. tammikuuta 2002 käytössään kolikoiden lisäksi myös seteleitä, jotta käyttöönotto sujuisi ongelmitta?

Vastaus

(26. helmikuuta 2001)

Neuvosto pani merkille seuraavan, osallistuvien jäsenvaltioiden julkilausuman 8. marraskuuta 1999:

Euroseteleiden ja eurometallirahojen käyttöönotto tammikuussa 2002 tulee olemaan viimeinen ja näkyvin askel siirryttäessä yhteiseen rahaan. Jäsenvaltiot ovat tietoisia sen historiallisesta merkityksestä. Uuteen rahaan siirtyminen euroalueella on ennennäkemätön logistinen haaste. Kussakin euroalueeseen kuuluvassa maassa ja yhteisön tasolla on pohdittu tiiviisti parhaita siirtymisstrategioita. Kaikkien osallistujien kesken käytyjen keskustelujen tulosten ansiosta neuvosto on voinut tiiviissä yhteistyössä kansallisten keskuspankkien kanssa ja Euroopan keskuspankin näkemysten mukaisesti päästä yksimielisyyteen uuteen rahaan siirtymisen pääpiirteistä. Nämä pääpiirteet antavat jäsenvaltioille mahdollisuuden siirtyä uuteen rahaan kunkin maan olosuhteisiin nähden parhaalla tavalla.

1. Jäsenvaltiot toteuttavat parhaansa mukaan toimia huolehtiakseen siitä, että suurin osa rahaliikenteestä toimii euroissa kahden viikon kuluessa 1 päivästä tammikuuta 2002.

2. Vanhoja ja uusia seteleitä ja metallirahoja on samanaikaisesti liikkeellä neljästä viikosta kahteen kuukauteen. Jäsenvaltiot voivat helpottaa vanhojen setelien ja metallirahojen vaihtoa tänä aikana.

3. Jotta liikkeelle laskettavaa rahaa olisi riittävästi tammikuun ensimmäisinä päivinä vuonna 2002, olisi hyödyllistä, jos rahoituslaitokset ja tietyt muut ryhmät, erityisesti rahankuljetusliikkeet ja jälleenmyyjät, saisivat käyttöönsä seteleitä ja metallirahoja jo jonkin aikaa ennen 1. tammikuuta 2002. Neuvosto myöntää, että tällainen rahan levittäminen etukäteen ei saa johtaa eurosetelien ja -metallirahojen liikkeeseenlaskuun ennen 1 päivää tammikuuta 2002.

4. Kansalaisten tutustuttamiseksi uusiin metallirahoihin ja siirtymäkauden helpottamiseksi neuvosto sopii, että kansalaisten ja erityisesti haavoittuvien väestönosien käyttöön voidaan asettaa rajallinen määrä eurometallirahoja muttei kuitenkaan ennen joulukuun 2001 puoliväliä.

12 päivänä heinäkuuta 2000 Euroopan parlamentille ja neuvostolle annetussa komission tiedonannossa(1), jossa käydään läpiyksityiskohtaiset säännöt euroseteleiden ja -kolikoiden ennakkotoimituksista kauppiaille (kuten pankeille ja vähittäiskauppiaille) ja rajallisen määrän toimittamisesta ennakkoon suurelle yleisölle, kuten jäsenvaltioissa on kaavailtu edellä esitetyn mukaisesti.

Eurosetelien ja suuren määrän eurokolikoita asettaminen suuren yleisön saataville ainoastaan lisäisi mahdollista sekaannusta, koska setelit ja kolikot ovat laillisia maksuvälineitä vasta 1. tammikuuta 2002 alkaen.

Neuvosto seuraa edelleen tilannetta ja ryhtyy tarvittaessa asianmukaisiin toimiin varmistaakseen, että arvoisan parlamentin jäsenen mainitsemia ongelmia ei synny.

(1) KOM(2000) 443 lopullinen.